b'\n_START_ARTICLE_\nBrit\xc5\xb3 Somalilandas\n_START_SECTION_\nRaida\n_START_PARAGRAPH_\nXIX a. did\xc5\xbei\xc4\x85j\xc4\x85 b\xc5\xabsimojo Brit\xc5\xb3 Somalilando dal\xc4\xaf kontroliavo somali\xc5\xb3 Varsangeli\xc5\xb3 sultonatas. 1888\xc2\xa0m. britai sudar\xc4\x97 sutart\xc4\xaf su jo sultonu, paversdami j\xc4\xaf protektoratu. Britams \xc5\xa1i teritorija buvo reik\xc5\xa1minga pirmiausia kaip galimyb\xc4\x97 apr\xc5\xabpinti m\xc4\x97sos produktais j\xc5\xb3 kolonij\xc4\x85 Adene, kitapus Adeno \xc4\xaflankos. D\xc4\x97l to Somalis kartais buvo vadinamas \xe2\x80\x9eAdeno m\xc4\x97sine\xe2\x80\x9c. Skirtingai nei italai rytin\xc4\x97je Somalio pakrant\xc4\x97je, britai nesiek\xc4\x97 skverbtis \xc4\xaf kra\xc5\xa1to gilum\xc4\x85._NEWLINE_Svarbiausia brit\xc5\xb3 prie\xc5\xa1inink\xc4\x97 kolonizuojant kra\xc5\xa1t\xc4\x85 buvo teokratin\xc4\x97 Dervi\xc5\xa1\xc5\xb3 valstyb\xc4\x97. Jos religinis lyderis Mohamedas Abdula Hasanas \xc4\xafsitvirtin\xc4\x99s Talehe, prie\xc5\xa1inosi britams ir ne kart\xc4\x85 nugal\xc4\x97jo j\xc5\xb3 paj\xc4\x97gas. Tik 1920\xc2\xa0m. valstyb\xc4\x97 buvo nugal\xc4\x97ta panaudojus klast\xc4\x85 ir prana\xc5\xa1esnes karines technologijas._NEWLINE_Britams svarbu buvo i\xc5\xa1laikyti protektorato stabilum\xc4\x85 ir ekonomin\xc4\xaf i\xc5\xa1silaikym\xc4\x85. Tiesa, tai buvo labai sunku, kadangi vietos gyventojai veng\xc4\x97 mok\xc4\x97ti mokes\xc4\x8dius. Gyventojai buvo organizuojami \xc4\xaf Somalio kupranugari\xc5\xb3 paj\xc4\x97gas, kurios buvo svarbiausia karin\xc4\x97 j\xc4\x97ga teritorijoje._NEWLINE_Prasid\xc4\x97jus Antrajam pasauliniam karui, 1940\xc2\xa0m. Italijos Ryt\xc5\xb3 Afrika u\xc5\xbe\xc4\x97m\xc4\x97 Brit\xc5\xb3 Somaliland\xc4\x85. D\xc4\x97l karo gr\xc4\x97sm\xc4\x97s evakavosi apie 7000 gyventoj\xc5\xb3, daugiausia britai. Po met\xc5\xb3 Brit\xc5\xb3 imperija ne tik susigr\xc4\x85\xc5\xbeino prarastas teritorijas, bet ir u\xc5\xbe\xc4\x97m\xc4\x97 vis\xc4\x85 Italijos Somal\xc4\xaf. Ital\xc5\xb3 partizaninis karas t\xc4\x99s\xc4\x97si iki 1943\xc2\xa0m._NEWLINE_Po karo britai ruo\xc5\xa1\xc4\x97 savo Somalio dal\xc4\xaf nepriklausomybei, ir taip pat buvo sutarta, kad jis susijungs su Somalio globojamaja teritorija. 1960\xc2\xa0m. bir\xc5\xbeelio 26 d. \xc5\xa1i nepriklausomyb\xc4\x97 buvo suteikta ir paskelbta Somalio valstyb\xc4\x97. Po penki\xc5\xb3 dien\xc5\xb3, liepos 1 d. nepriklausomyb\xc4\x97 buvo suteikta ir globojamajai teritorijai. Taip susik\xc5\xabr\xc4\x97 Somalio Respublika.'